કારણ ૩ - સમાંતરે ચાલતી સંસ્કૃતિઓનો ઉદય : રાજા રવિ વર્મા જે કાલખંડમાં જીવી ગયા એ આપણી આઝાદી તથા પૂર્ણ સ્વરાજ્યની માગણીના, ઇન્ડિયન નૅશનલ કૉન્ગ્રેસના, ફોટોગ્રાફી અને સિનેમાના, ભારતમાં સિનેમાનાં પગરણના સૂર્યોદયનો સમય હતો. એથી જ રવિ વર્માની વાર્તાની સાથોસાથ લોકમાન્ય ટિળક પૂર્ણ સ્વરાજ્યની માગણી કરતા હોય, દાદાભાઈ નવરોજી પણ સ્વતંત્રતાની વાત કરતા હોય, તાજી સ્થપાયેલી કૉન્ગ્રેસ ભાંખોડિયાંભર ચાલતી હોય, સ્ટિલ કૅમેરાથી ફોટા પડતા હોય, મૉડર્ન સિનેમાના શોધકો લુમિએર બ્રધર્સ મુંબઈની વૉટસન હોટેલમાં પોતાના સિનેમૅટોગ્રાફનું ડેમોન્સ્ટ્રેશન આપતા હોય, ભારતીય સિનેમાના પિતામહ દાદાસાહેબ ફાળકે રવિ વર્માના અસિસ્ટન્ટ તરીકે કામ કરતા હોય (જોકે પરેશ મોકાશીની પ્રખ્યાત મરાઠી ફિલ્મ ‘હરિદ્રાચી ફૅક્ટરી’માં રાજા રવિ વર્માનો ઉલ્લેખ સુધ્ધાં નહોતો એ આશ્ચર્યજનક વાત છે.). આ બધું જ મુખ્ય વાર્તાની સમાંતરે ચાલતું રહે છે જે ફિલ્મના આનંદને ઑર નક્કર બનાવે છે.